Ҳазлацәажәаша ҳамоуп: Сақаниа иблыз Амилаҭтә сахьатә галереиаҿы ҿыц иԥшаау аусумҭақәа ртәы
14:03 02.04.2024 (ирҿыцуп: 15:00 02.04.2024)
Анапаҵаҩра
Ажьырныҳәа 21 ашамҭаз иблыз Асахьаҭыхыҩцәа рцәыргақәҵатә зали аамҭала Амилаҭтә сахьатә галереиа ахьыҟаз ахыбреи рҟны арҭ амшқәа рзы аилыргаратә усурақәа цоит. Ҩымз инацны абылра ахьыҟалаз ахыбраҟны амци аӡи ирцәынхаз усумҭа ҳәа иԥшаау акрыҟоума, ирҭагылазаашьоу, уаанӡа иԥшааз амца зхьысыз аҭыхымҭақәа реиҭашьақәыргыларазы иҟаҵоу, Асахьатә галереиа иазоужьу ахыбраҟны аусурақәа рцашьа атәы арадио Sputnik аефир аҟны еиҭеиҳәеит Амилаҭтә сахьатә галереиа аиҳабы Сурам Сақаниа.
"Иҟоуп иаҳаԥшаақәаз, анапы здукылаша, еиқәурхаша. Мчыбжьык ҵуеит аусурақәа цоижьҭеи, аха ара ашәарҭарақәа ыҟан ибылны иҟаз ахыб, аҭӡамцқәа, ауасхырқәа инааны иҟаз ауаҩы иқәҳар амашәыр ҟарҵоит ҳәа. Аҵыхәтәантәи ԥшьымш ҳаҩналаны аимдара ҳаналага, иаҳбеит акыцлыхқәа. Иацы иаҳа иманшәаланы аус ҳуит ҳәа ҳҳәар ҳалшоит, избанзар Александр Чачба иусумҭақәа 11-13 рҟынӡа ҳԥыхьашәеит, урҭ рҟынтәи 7-8 усумҭа иаразнак иубоит иара ишитәу. Егьырҭ ацыблыхақәа роуп. Ареставратор Леонид Шамил-иԥа (Еныкь-азгәаҭа) дҳавагыланы аусқәа мҩаԥгоуп иахьазы реиқәырхаразы. Урыстәыла амузеиқәа рҟынтәи ҳаҳәозар ҟалап аконсультациа, ма аҟазацәа аԥхын раара", - иҳәеит Сақаниа.
Аицәажәара инеиҵыхны ишәаҳар шәылшоит аудиофаил аҟны хыхь.